b'\n_START_ARTICLE_\nNik Turner\n_START_PARAGRAPH_\nNicholas "Nik" Turner (s. 28. elokuuta 1940 Oxford, Iso-Britannia) on englantilainen muusikko. Parhaiten h\xc3\xa4net tunnetaan Hawkwind-yhtyeen perustajaj\xc3\xa4senen\xc3\xa4 ja saksofonistina._NEWLINE_1960-luvulla Turner py\xc3\xb6ri Lontoon Ladbroke Groven hippialueilla ja toimi eri yhtyeiden roudarina. Vuonna 1969 h\xc3\xa4n toimi vasta perustetun Group X -yhtyeen roudarina. Turnerin kaivettua saksofonin esille ja soitettua sit\xc3\xa4 yhtyeen johtaja Dave Brock pyysi Turneria liittym\xc3\xa4\xc3\xa4n soittajaksi yhtyeeseen. Group X:st\xc3\xa4 tuli ensin Hawkwind Zoo ja piakkoin, lopullisesti Hawkwind. _NEWLINE_Turnerista tuli yksi yhtyeen n\xc3\xa4kyvimmist\xc3\xa4 hahmoista erikoisten lava-asusteiden johdosta. H\xc3\xa4n my\xc3\xb6s oli Brockin ohella yhtyeen toinen voimahahmo musiikillisesti, vaikka ei muusikkona ollutkaan kovin taitava. Turnerin s\xc3\xa4velt\xc3\xa4mi\xc3\xa4 Hawkwind-klassikoita ovat mm. "Master Of The Universe", "Brainstorm" sek\xc3\xa4 "D-Rider". Rennosta luonteestaan huolimatta Turner halusi vaikuttaa enemm\xc3\xa4n yhtyeen p\xc3\xa4\xc3\xa4t\xc3\xb6ksiin. T\xc3\xa4m\xc3\xa4 johti Brockin ja Turnerin v\xc3\xa4lien kiristymiseen, ja lopulta vuonna 1976 Turner erotettiin yhtyeest\xc3\xa4.    _NEWLINE_Hawkwindista l\xc3\xa4hd\xc3\xb6n j\xc3\xa4lkeen Turnerilla on ollut omia yhtyeit\xc3\xa4 kuten Sphinx, Inner City Unit ja Pinkwind (yhdess\xc3\xa4 Pink Fairies -muusikko Twinkin kanssa). Turner palasi my\xc3\xb6s Hawkwindiin 1980-luvun puoliv\xc3\xa4liss\xc3\xa4 ja soitti joillain yhtyeen kiertueilla._NEWLINE_2000-luvulla Nik Turner perusti X-Hawkwind-nimisen yhtyeen entisten Hawkwind-muusikoiden kanssa. Dave Brock haastoi Turnerin oikeuteen Hawkwind-nimen k\xc3\xa4yt\xc3\xb6st\xc3\xa4, ja X-Hawkwind joutui vaihtamaan nimens\xc3\xa4 SpaceRitualiksi. Toinen yhtye, jota Turner on viime aikoina py\xc3\xb6ritt\xc3\xa4nyt, on Nik Turner\'s Allstars. _NEWLINE_Nik Turner on tehnyt yhteisty\xc3\xb6t\xc3\xa4 my\xc3\xb6s suomalaisen Five Fifteen -yhtyeen kanssa soittamalla yhtyeen levyill\xc3\xa4 ja keikoilla. Five Fifteenin ja Nik Turnerin Tavastian konsertti n\xc3\xa4ytettiin televisiossa vuonna 2000._NEWLINE_Nik Turnerin Suomen kokemus alkoi helsinkil\xc3\xa4isen space rock -yhtye Dark Sunin ja "Uncle Nikin" ennalta sovitusta kohtaamisesta Hampurin "Hawkfan Festivaleilla" kes\xc3\xa4ll\xc3\xa4 1997. Pitk\xc3\xa4n keikan aikana syntyi jo siemen jatkosta. Yhtye soitti Nikin kanssa yhteiskeikan my\xc3\xb6s J\xc3\xb6nk\xc3\xb6pingin "Space and Rock Festivaleilla"._NEWLINE_Lopulta Dark Sun puhui mytologiasta kiinnostuneen Turnerin ymp\xc3\xa4ri soittamaan Suomessa ja Tavastialla Dark Sunin kanssa keikan, joka sis\xc3\xa4lt\xc3\xa4isi useita Nik Turnerin biisej\xc3\xa4, mm. "D-Rider" ja "Master of the Universe". Live-levy "Ice Ritual" ilmestyi vuonna 2000.'